РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/12-19

8. фебруар 2019. године

Б е о г р а д

ЗАПИСНИК

СА 62. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 8. ФЕБРУАРА 2019. ГОДИНЕ

Седница је почела у 12,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Верољуб Матић, Драгана Баришић, Душица Стојковић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Вера Јовановић, заменик Дарка Лакетића, Јелена Мијатовић, заменик Марка Зељуга, која је приступила у току разматрања 1. тачке дневног реда, Стефана Миладиновић, заменик Ђорђа Милићевића, Милорад Мирчић, заменик Војислава Шешеља и Вјерица Радета, заменик Немање Шаровића.

Седници је присуствовао и Владимир Орлић, народни посланик Посланичке групе Српска напредна странка, који није члан Одбора.

Седници су, на позив председника Одбора присуствовали и: др Милоје Обрадовић, председник Комисије за заштиту конкуренције и Милица Станковић, руководилац Сектора за нормативно-правне, кадровске и опште послове; Ђурђа Јанићијевић, виши саветник у Служби Повереника за заштиту равноправности; др Никола Алтипармаков, члан Фискалног савета и Златиборка Андрејић, секретар Фискалног савета; Жељка Јанковић, помоћник генералног секретара Заштитника грађана; Весна Гојковић Милин, заменик председника Републичке комисије за заштиту права у поступцима јавних набавки, Сања Бојанић, секретар Службе Републичке комисије за заштиту права у поступцима јавних набавки и Ивана Тот, помоћник секретара Комисије; Станојла Мандић, заменик Повереник за информације од јавног значаја и заштиту података о личности и Маринко Радић, генерални секретар Службе Повереника; Марко Јанковић, члан Комисије за хартије од вредности и Жељко Вуловић, директор Сектора за правне послове.

Седници нису присуствовали чланови Одбора: Дарко Лакетић, Марко Зељуг, Ђорђе Милићевић, Војислав Шешељ, Немања Шаровић, Бранка Стаменковић, Горан Ћирић, Ненад Константиновић и Ненад Чанак.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине, због потребе да Одбор што пре донесе акте из предложеног дневног реда.

Одбор је већином гласова прихватио предлог председника Одбора за обављање заједничког јединственог претреса о тач. 1.-7. предложеног дневног реда, на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

На предлог председника, Одбор је већином гласова утврдио дневни ред седнице у целини:

Д н е в н и р е д:

1. Разматрање предлога Комисије за заштиту конкуренције за утврђивање максималног броја запослених на неодређено време у Стручној служби Комисије за заштиту конкуренције у 2019. години (21 Број:112-16/19 од 4. јануара 2019. године);
2. Разматрање предлога Повереника за заштиту равноправности за утврђивање максималног броја запослених на неодређено време у Стручној служби Повереникa за заштиту равноправности у 2019. години (21 Број: 112-106/19 од 23. јануара 2019. године);
3. Разматрање предлога Фискалног савета за утврђивање максималног броја запослених на неодређено време у Стручним службама Фискалног савета у 2019. години (21 Број: 112-138/19 од 28. јануара 2019. године);
4. Разматрање предлога Заштитника грађана за утврђивање максималног броја запослених на неодређено време у Стручној служби Заштитника грађана у 2019. години (21 Број: 112-161/19 од 30. јануара 2019. године);
5. Разматрање предлога Републичке комисије за заштиту права у поступцима јавних набавки за утврђивање максималног броја запослених на неодређено време у Служби Републичке комисије за заштиту права у поступцима јавних набавки у 2019. години (21 Број: 112-168/19 од 31. јануара 2019. године);
6. Разматрање предлога Повереника за информације од јавног значаја и заштиту података о личности за утврђивање максималног броја запослених на неодређено време у Служби Повереника за информације од јавног значаја и заштиту података о личности у 2019. години (21 Број: 112-176/19 од 1. фебруара 2019. године);
7. Разматрање предлога Комисије за хартије од вредности за утврђивање максималног броја запослених на неодређено време у Комисији за хартије од вредности у 2019. години (21 Број: 112-192/19 од 4. фебруара 2019. године).

**Прва – Седма тачка дневног реда**: Разматрање предлога Комисије за заштиту конкуренције за утврђивање максималног броја запослених на неодређено време у Стручној служби Комисије за заштиту конкуренције у 2019. години; Разматрање предлога Повереника за заштиту равноправности за утврђивање максималног броја запослених на неодређено време у Стручној служби Повереникa за заштиту равноправности у 2019. години; Разматрање предлога Фискалног савета за утврђивање максималног броја запослених на неодређено време у Стручним службама Фискалног савета у 2019. години; Разматрање предлога Заштитника грађана за утврђивање максималног броја запослених на неодређено време у Стручној служби Заштитника грађана у 2019. години; Разматрање предлога Републичке комисије за заштиту права у поступцима јавних набавки за утврђивање максималног броја запослених на неодређено време у Служби Републичке комисије за заштиту права у поступцима јавних набавки у 2019. години; Разматрање предлога Повереника за информације од јавног значаја и заштиту података о личности за утврђивање максималног броја запослених на неодређено време у Служби Повереника за информације од јавног значаја и заштиту података о личности у 2019. години; Разматрање предлога Комисије за хартије од вредности за утврђивање максималног броја запослених на неодређено време у Комисији за хартије од вредности у 2019. години;

У складу са усвојеним предлогом председника Одбора, Одбор је о наведеним тачкама утврђеног дневног реда седнице водио заједнички јединствени претрес.

Председник Одбора је упознао чланове и заменике чланова Одбора да је Законом о начину одређивања максималног броја запослених у јавном сектору прописано да Одбор утврђује максималан број запослених за сваку календарску годину за укупно 12 државних органа, организација и тела; да су на дневном реду образложени предлози које је поднело седам државних органа; да је, као и претходних година, уочено да ови државни органи имају мањи број запослених него што је то предвиђено њиховим актима о систематизацији на које сагласност дају или надлежни одбори Народне скупштине или Народна скупштина. Даље је појаснио да у случају када орган самостално доноси правилник, Влада, надлежни Одбор или Народна скупштина дају сагласност на њихове финансијске планове. С тим у вези је предложио да критеријум за одређивање максималног броја запослених буде обезбеђеност финансијских средстава за исплату плата утврђених Законом о буџету Републике Србије за 2019. годину, а за оне органе који се не финансирају из буџета већ из сопствених прихода, да критеријум буде обезбеђеност средстава у складу са њиховим финансијским плановима, на које сагласност даје Влада или Народна скупштина.

У наставку седнице, представници институција су образлагали своје предлоге, након чега су чланови и заменици чланова Одбора давали своје коментаре и постављали питања.

Председник Комисије за заштиту конкуренције, др Милоје Обрадовић, је образложио да је предложени максималан број запослених на неодређено време у 2019. години у Комисији 58, што је за четири запослена више у односу на 2018. годину, истакавши да је Влада дала сагласност на Финансијски план Комисије за 2019. годину.

Милорад Мирчић је предложио да Одбор разматра предлоге само оних државних органа чији представници присуствују седници јер, по његовом мишљењу, недолазак појединих представника државних органа на седницу на којој се разматрају њихови предлози представља непоштовање Одбора. Председник Одбора је с тим у вези појаснио да с обзиром на то да је Одбор већ усвојио дневни ред, нема могућности да се поједини предлози не разматрају.

Вјерица Радета је предложила да, с обзиром на то да је расправа о тачкама дневног реда обједињена, сви представници најпре образложе своје предлоге за утврђивање максималног броја запослених, а да након тога чланови Одбора расправљају о њима, са чиме се председник Одбора сагласио.

У наставку седнице је Ђурђа Јанићијевић, саветник у Служби Повереника за заштиту равноправности, образложила поднети предлог навевши да је Правилником о унутрашњем уређењу и систематизацији радних места систематизовано укупно 60 извршилаца, те је у складу са тим и предлог Повереника да максималан број запослених на неодређено време у 2019. години буде 60, као и у 2018. години, а да се попуњавање капацитета у 2019. години врши у складу са средствима предвиђеним Законом о буџету Републике Србије за 2019. годину.

Никола Алтипармаков, члан Фискалног савета, је истакао да је Фискални савет, у односу на 17 систематизованих радних места, поднео предлог да максималан број запослених на неодређено време у 2019. години буде 9, што у односу на 2018. годину представља повећање за једног извршиоца.

Жељка Јанковић, помоћник генералног секретара Заштитника грађана, је пренела жаљење господина Зорана Пашалића, Заштитника грађана који, због неизоставних обавеза које су изненада искрсле није у могућности да присуствује седници. У наставку излагања навела је да је Народна скупштина 7.12.2018. године дала сагласност на нови Правилник о унутрашњем уређењу и систематизацији радних места у Стручној служби Заштитника грађана којим је извршена реорганизација посла, у циљу ефикаснијег остваривања надлежности Заштитника; да је Заштитник поднео Министарству финансија Предлог кадровског плана са изменом на сагласност; да Заштитник грађана планира да попуни предвиђени број радних места са 106 извршилаца, сукцесивно, у складу са масом обезбеђених финансијских средстава, те да је из наведених разлога предлог да Одбор утврди да максималан број запослених на неодређено време у Стручној служби Заштитника грађана у календарској 2019. години износи 106 запослених, како је и предвиђено актом о систематизацији.

Весна Гојковић Милин, заменик председника Републичке комисије за заштиту права у поступцима јавних набавки, се захвалила на позиву да присуствује седници и истакла да је предлог који је Комисија поднела заснован на реалним потребама и финансијским могућностима у складу са Законом о буџету, и позвала секретара Службе Републичке комисије за заштиту права у поступцима јавних набавки да члановима Одбора детаљније образложи предлог за одређивање максималаног броја запослених. Сања Бојанић, секретар Службе Републичке комисије за заштиту права у поступцима јавних набавки је истакла да је предложени максималан број запослених за 2019. годину непромењен у односу на 2018. годину, да је у Комисији запослено 54 државних службеника за који број су обезбеђена финансијска средства у Буџету Републике Србије, као и да Комисија за овај број запослених има сагласност Министарства финансија на предлог кадровског плана.

Станојла Мандић, заменик Повереника за информације од јавног значаја и заштиту података о личности је истакла да је предложени број запослених на неодређено време у 2019. години 94, да је тај број непромењен у односу на претходне године, односно да је тај број предвиђен актом о систематизацији и посебно је указала на чињеницу да се у текућој години очекује примена новог Закона о заштити података о личности која ће неминовно захтевати измену постојећег акта о сиситематизацији због бројних, нових овлашћења Поереника.

Марко Јанковић, члан Комисије за хартије од вредности, је образлажући предлог за утврђивање максималног броја запослених на неодређено време у 2019. години истакао да је у Комисији тренутно запослено 29 извршилаца на неодређено време, да је предложени максималан број за 2019. годину 46, како је предвиђено актом о системазизацији, као што је било и у 2018. години.

У дискусији су учестовали: Вјерица Радета и Милорад Мирчић.

Вјерица Радета је током дискусије изнела примедбу да челни људи појединих независних државних органа, организација и тела за које се утврђује максималан број запослених на неодређено време, не присуствују седници чиме се омаловажава Скупштина; да се Посланичка група СРС дуже време залаже за укидање забране запошљавања у јавном сектору; да би о предлогу Повереника за информације од јавног значаја и заштиту података о личности за повећање броја запослених требало одложити изјашњавање јер је мандат Повереника истекао и да, тек када нови Повереник буде изабран, Одбор може да одређује број запослених у тој институцији; скренула је пажњу на неопходност да подносиоци предлога конкурсе за запошљавање нових лица објављују у високо тиражним новинама како би та радна места била доступна грађанима Србије а не, као што је пракса, да се огласи објављују у ''Службеном гласнику'' или у новинама са изузетно малим тиражом.

Милорад Мирчић је истакао да ни један од подносиоца предлога за утврђивање максималног броја запослених није редуковао број радних места у односу на претходну систематизацију; да и даље постоје радна места под називом саветници или специјални саветници, да се без саветодавне улоге може јер саветодавна улога или мишљење не обавезују; да се у појединим систематизацијама предвиђа и радно место кафе куварице а да постоје начини да се такви послови обављају преко разних сервиса за услуге или преко студентских задруга и да би то био рационалан начин трошења буџетских средстава; да власт, иако је обећала, није укинула разне агенције и да се и даље, не мала средства, троше за одржавање рада агенција, комисија и регулаторних тела.

Одбор је у складу са чланом 157. став 2. Пословника Народне скупштине, о сваком предлогу одлуке, одлучивао посебно.

1) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Стручној служби Комисије за заштиту конкуренције у 2019. години: 58 запослених уз ограничење обезбеђеном масом средстава за исплату плата из Финансијског плана Комисије, из тачке 1. дневног реда.

2) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Стручној служби Повереника за заштиту равноправности у 2019. години: 60 запослених уз ограничење обезбеђеном масом средстава за плате у складу са Законом о буџету, из тачке 2. дневног реда.

3) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Стручним службама Фискалног савета у 2019. години: 9 запослених, из тачке 3. дневног реда.

4) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Стручној служби Заштитника грађана, у 2019. години: 106 запослених уз ограничење обезбеђеном масом средстава за плате у складу са Законом о буџету, из тачке 4. дневног реда.

5) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Служби Републичке комисије за заштиту права у поступцима јавних набавки, у 2019. години: 54 запослена, из тачке 5. дневног реда.

6) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Служби Повереника за информације од јавног значаја и заштиту података о личности у 2019. години: 94 запослена уз ограничење обезбеђеном масом средстава за плате у складу са Законом о буџету, из тачке 6. дневног реда.

7) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Комисији за хартије од вредности у 2019. години: 46 запослених уз ограничење обезбеђеном масом средстава за плате у складу са Финансијским планом Комисије, из тачке 7. дневног реда.

\* \* \*

Седница је завршена у 12,55 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић